দলে ফিরতে মরিয়া রুবেল
স্পোর্টস রিপোর্টার | ১৮ ফেব্রুয়ারি ২০১৭, শনিবার
২০১৫ সালে ওয়ানডে বিশ্বকাপে জয়ের নায়ক হয়েছিলেন রুবেল হোসেন। কিন্তু এরপর থেকেই তার সঙ্গে দলের দূরত্ব বাড়তে থাকে। প্রথমে ইনজুরি ও পরে শৃঙ্খলাজনিত কারণে দল থেকে বাদ পড়েন। নিউজিল্যান্ড সফরেও রাখা হয়নি তাকে দলে। তবে মোহাম্মদ শহীদের ইনজুরিতে দলে জায়গা পেলেও ওয়ানডে একাদশে জায়গা হয়নি এই তারকা পেসারের। পরে টি-টোয়েন্টি খেলার সুযোগ পেয়ে নিজের যোগ্যতার প্রমাণ রাখেন।
কিন্তু এরপর জায়গা মেলেনি প্রথম টেস্ট একাদশে। তবে ক্রাইস্টচার্চ টেস্টে তাকে দলে রাখা হলেও ভারত সফরে রাখা হয়নি। আসন্ন শ্রীলঙ্কা সফরে থাকবে কিনা তা জানা যাবে ২০শে ফেব্রুয়ারি দল ঘোষণার পর। তবে রুবেল হোসেন জাতীয় দলে ফিরতে মরিয়া হয়ে আছেন। করে যাচ্ছেন কঠোর পরিশ্রমও। বাংলাদেশ ক্রিকেট লীগে (বিসিএল) প্রাইম ব্যাংক সাউথ জোনের হয়ে খেলছেন তিনি। ইনিংসে একবার পাঁচ উইকেটসহ দুই ম্যাচে ১০ উইকেট নিয়েছেন এ পেসার। গতকাল মিরপুর স্টেডিয়ামে একাডেমির মাঠে অনুশীলনের ফাঁকে বলেন, ‘আমি অনেক কষ্ট করছি। অনেক কঠিন পরিশ্রম করে যাচ্ছি আর মাঠে এর প্রয়োগ করার চেষ্টা করছি। ভালোই মনে হচ্ছে আমার ছন্দ। নিজের পুরো গতিতে লম্বা স্পেল করছি। আমি এটা ধারাবাহিক করতে চাই।’
দলে জায়গা পাওয়া নিয়ে কঠোর পরিশ্রম করে গেলেও তিনি তাকিয়ে আছেন নির্বাচকদের দিকে। রুবেল হোসেন বলেন, ‘এটা সম্পূর্ণ নির্বাচকদের ওপর নির্ভর করে। আমি এখন বিসিএলে খেলছি। আমার লক্ষ্য এখানে ভালো বোলিং করা, উইকেট নেয়া। দলের যেভাবে ভালো হবে আমি সে চেষ্টাই করি। নির্বাচকরা সবাই মাঠে যাচ্ছেন, সব ম্যাচে তারা দেখছেন কে কেমন করছে। এটা সম্পূর্ণ তাদের ওপর। অবশ্য আমি যদি সুযোগ পাই তাহলে সেটা পরিপূর্ণভাবে কাজে লাগানোর চেষ্টা করবো।’ এই পেসার দল থেকে বাদ পড়ায় ভেঙে পড়েননি। বরং তিনি জাতীয় দলে ফেরাকে কঠিন চ্যালেঞ্জ হিসেবেই নিয়েছেন। তিনি বলেন, ‘ক্রিকেটে সব খেলোয়াড়েরই এটা হবে। আমি দলে ফেরাকে চ্যালেঞ্জ হিসেবে নিয়েছি। আমাকে আবার ভালো বোলিং করতে হবে। ভালো বোলিং করেই আমাকে জাতীয় দলে জায়গা করে নিতে হবে।’
২০১৭-০২-১৮ ০৬:২১:০৫
Rubel K Dole Chai.